Toeskouers ontevrede | Netwerk24
Die twee spanne het na die wedstryd hande gevat, maar 'n donkerwolk is wel geplaas oor die lang tyd wat geduur het voordat die eindfluitjie geblaas het.Foto: Roswall de Vries
Dit was 'n spannende vriendskaplike wedstryd tussen twee plaaslike spanne wat alles in hul vermoë gedoen om aanskoulike rugby te speel.
Die lofsange rakende dié rugby­wedstryd was van korte duur nadat gerugte die ronde gedoen het dat intimidasie van toeskouers 'n groot impak op 'n Boland-skeidsregter gehad in Saterdag se wedstryd tussen Hillcrest United en Riverstones.
Luidens 'n SMS-boodskap wat Paarl Post ontvang het, was Riverstones teen die eindfluitjie blykbaar die wenspan, maar die wedstryd het baie lank in oortyd oorgeloop, tot amper twee uur se spel in totaal, totdat die tuisspan Hillcrest gewen het.
Volgens die voorsitter van Hillcrest United, Edward Abrahams, is wedstryd­tyd die prerogatief van die skeidsregter en volgens hom dra hy nie kennis van dreigemente teen die skeidsregter nie. Hy het wel bevestig gemoedere het hoog geloop tussen toeskouers. "Dit gebeur maar in enige wedstryd en die betrokke persone is aangespreek en hulle het later kalmeer," sê hy.
Hoofafrigter van Riverstones, Gerchwin Paulse meen die wedstryd is in goeie gees gespeel en daar was geen dreigemente teen die skeidsregter nie. Die spanne beoog ook om die wedstryd 'n jaarlikse instelling te maak.
Abrahams het gesê die klub het wel 'n verslag aan Boland-rugbyunie ingedien om dié liggaam in te lig die skeidsregter wat gestuur is om die wedstryd te beheer, nie vir die taak opgewasse was nie. Hillcrest United en River­stones is ongelukkig oor sekere beslis­sings, maar die wedstryd is volgens Abrahams in 'n goeie gees ge­speel en daar is ná die tyd saamgesels oor die wedstryd.
Volgens 'n betroubare bron was daar wel twee toeskouers wat die skeidsreg­ter toegesnou het, maar dit was nie steurend nie en niemand het geweet vir wie die toeskouers ondersteun nie.
Wat die duur van die wedstryd betref verduidelik die bron dat beseringstyd en waterbreuke 'n invloed op die speeltyd het. "Die toeskouers se tyd is nie altyd dieselfde as die skeids­regter se tyd nie. Toeskouers is nie altyd bewus wat op die veld aangaan nie en fokus partykeer net op die negatiewe. Die persoon wat die beskuldigings maak, spekuleer."